**Akadémia pri príležitosti prípravy na návštevu pápeža Františka**

*Na realizáciu akadémie je potrebné nájsť moderátora, ktorý bude celou akadémiou sprevádzať. Jednotlivé aktivity si môžu rozdeliť ďalší animátori v každom veku. Veľkým prínosom v akadémii je spevokol a piesne, ktoré môžete vybrať a zaradiť podľa vášho uváženia.*

**Úvod a privítanie** *(je možné pripraviť si ho aj podľa seba)*:

Milí priatelia!

Zišli sme sa tu, aby sme sa pripravili na vzácnu návštevu, ktorá nás v septembri čaká. Ide o návštevu pápeža Františka. Svätý Otec prichádza ako posol, ktorý nám v ťažkých časoch prináša predovšetkým povzbudenie, radosť a silu do ďalších dní. Tak ako to už býva, keď k nám má prísť vzácna návšteva, je potrebné sa na ňu dobre pripraviť (poznáme to: pohostenie, program a podobne). O to viac je potrebné pripraviť pôdu nášho srdca, ak je očakávaná návšteva taká vzácna, že nám prináša výnimočné posolstvo a tie najvzácnejšie duchovné odkazy. A to je dôvod, prečo sme sa tu teraz zišli. Pripraviť si srdce a povzbudiť sa pri príležitosti očakávanej vzácnej návštevy.

**Modlitba na úvod** *(môže predniesť p. farár, diakon alebo konkrétny animátor)*

Modlime sa za príchod Ducha Svätého, za radosť, tvorivosť a dary, ktoré nám dáva a ktorými nás sprevádza.

Príď, Duchu Svätý, tvorivý,

príď svojich verných navštíviť;

naplň nám srdcia milosťou,

ktoré si stvoril múdrosťou.

Tešiteľom si nazvaný,

dar Boží z neba nám daný,

zdroj živý, láska, oheň v nej

i pomazanie duchovné.

Ty, darca darov sedmorých,  
prst Boží v dielach stvorených,  
ty, prisľúbenie Otcovo,  
dávaš reč, slovo Pánovo.

Osvieť nás, ducha posilňuj,  
do sŕdc vlej lásku ohnivú,  
keď telo klesá v slabosti,  
vzpriamuj ho silou milosti.

Pred nepriateľom ochráň nás,  
svoj pokoj daj nám v každý čas,  
nech vždy pod tvojím vedením  
vyhneme vplyvom škodlivým.

Nauč nás Otca poznávať  
a jeho Syna milovať  
a v teba, Ducha obidvoch,  
daj veriť vždy, vo všetkých dňoch.

Amen.

**Kto je Sv. Otec?**

Dovoľte, aby sme vás v krátkosti oboznámili so životom očakávaného hosťa, Svätého Otca Františka:

* Narodil sa v r. 1936 v hlavnom meste Argentíny talianskym imigrantom z Piemontu.
* V r. 1958 vstúpil do rehoľného rádu Spoločnosti Ježišovej, k tzv. jezuitom.
* V r. 1969 bol vysvätený za kňaza a o 4 roky neskôr sa stáva provinciálom jezuitského kláštora.
* V r. 1992 bol vysvätený za titulárneho biskupa mesta Auca a za pomocného biskupa Buenos Aires, neskôr bol vymenovaný za vikára arcidiecézy a následne sa stal koadjútorom arcibiskupa v Buenos Aires.
* V r. 1998 sa stáva arcibiskupom, prímasom Argentíny a ordinárom pre veriacich východného obradu v Argentíne.
* 21. februára 2001 ho Ján Pavol II. na konzistóriu vymenoval za kardinála s titulárnym kostolom sv. Roberta Bellarmina.
* Dňa 13. marca 2013 bol zvolený za 266. pápeža.

Hoci bol významnou osobnosťou celého latinskoamerického kontinentu, vo svojej diecéze ostal jednoduchým a veľmi obľúbeným pastierom, ktorý počas svojej 15-ročnej biskupskej služby často cestoval metrom a autobusmi. „Môj ľud je chudobný a ja som jedným z nich,“ povedal viackrát na objasnenie svojho rozhodnutia bývať sám a sám si pripravovať večeru. Svojim kňazom vždy odporúčal milosrdenstvo, odvahu a otvorené dvere pre každého. Podobný štýl - zameranie na chudobných a ľudskú dôstojnosť - si zachoval dodnes aj v čase svojho pontifikátu.

**Pieseň – gitara, spevák alebo zbor**

Nech ten chrám **A** zaplaví svetlo sviec **FIS** jagavé!

Nech nám z úst **D** znejú **h** zvolania **E4 E** jasavé!

Nech ten chrám naplní zástup sŕdc veselých,

mužov, žien detí! Nech jasá svet celý!

**Skúsme sa započúvať, čo Svätý Otec František hovorí o radosti:**

*(je vhodné, ak čítajú dvaja animátori, ktorí sa striedajú)*

**„Kresťanská radosť je pokoj. Pokoj, ktorý je hlboký, pokoj srdca, pokoj, ktorý nám môže dať iba Boh“**. Týmito slovami charakterizoval skutočnú kresťanskú radosť Svätý Otec pri jednej z ranných svätých omší.

**Radosť „je dýchaním kresťana“, radosť pochádzajúca z pravého pokoja**, a nie tá klamná, akú ponúka súčasná kultúra, „vymýšľajúca množstvo vecí pre zábavu“, nespočetné „kúsky sladkého života“ (*dolce vita*). Svätý Otec František hovorí o inej radosti - o radosti, ktorá je  jedným z charakteristických znakov kresťanstva: o radosti, prežívanej napriek skúškam a problémom.

**Dychom kresťana je radosť..**

Svätý Otec pri liturgickom čítaní z Evanjelia podľa Marka (Mk 10, 17 – 27), kde sa hovorí o bohatom mladíkovi, ktorý sa nedokázal zriecť svojho bohatstva a zostal smutný, poznamenal, že skutočný kresťan nemôže byť „zachmúrený“ alebo „smutný“. „Byť mužom a ženou radosti“, vysvetlil, znamená „byť mužom a ženou pokoja, znamená to byť mužom a ženou útechy“.

„*Kresťanská radosť je dychom kresťana, kresťan, ktorý nie je radostný v srdci, nie je dobrým kresťanom. Je to ako dýchanie, je to spôsob vyjadrenia kresťana. Radosť nie je niečo, čo si kúpim alebo čo sám s námahou urobím. Je to ovocie Ducha Svätého. Ten, kto spôsobuje radosť v srdci, je Duch Svätý“.*

**Deti a mladí sú nositeľmi prirodzenej radosti ...**

Možno poznáte hru „Pošli to ďalej“, na motívy ktorej bol natočený aj film s rovnakým názvom. Nechajme však našich hercov, aby nám sami povedali, o čo ide, a potom to môžete skúsiť aj vy.

*Mladí alebo deti nacvičia krátku scénku:*


*Hra spočíva v tom, že chudobné dievča Anička dostane na narodeniny od niekoho neznámeho dar (tou neznámou je jej kamarátka Majka). Nájde ho položený pred dverami. Chce však potešiť starého pána, ktorý býva v susedstve, a položí mu tento dar pred dvere s venovaním. Podobne urobí aj starý pán a dá ho svojej opatrovateľke, ktorá sa o neho stará. Opatrovateľka zasa dá tento dar ďalšej panej, ktorú chodí opatrovať, a tá ho dá svojej vnučke Majke, ktorá ju chodí navštevovať. Vtip je v tom, že dar sa nakoniec dostane naspäť k Aničke, pretože vnučka Majka je kamarátka Aničky, ktorej ho venovala.*

*Vo venovaní je napísané: Odovzdávam Ti malý kúsok radosti, nech poteší každý Tvoj deň.*

*(Scénka vyžaduje teda 5 účastníkov a zabalenú krabicu s darom. )*

Podobne môžeme robiť aj my s dobrými skutkami. Vo filme, ktorý sa takisto volá Pošli to ďalej, urobil chlapec Trevor 3 dobré skutky – poskytol konkrétnu pomoc trom ľuďom a každý z nich mal pomôcť ďalším trom. Neskúsite to?

**Pieseň „Nech Tvoj Duch preteká“... , gitara a sólo alebo zbor**



**Mária nás učí radosti.**

Aj naša Matka Mária nás vedie k tomu, aby sme poznali radosť. Radosť spoznávame v tichosti.

**Ikona Panny Márie, Matky ticha**

Mária, ktorá si kladie ukazovák na ústa, vyzýva predovšetkým k tomu, aby sme iných neohovárali a aby sme každému prejavovali citlivosť a lásku.

Ikonu zhotovila rehoľná sestra z najväčšieho benediktínskeho kláštora Mater Ecclesiae, ktorý sa nachádza na malom ostrove San Giulio na jazere Orta v Taliansku. Sestru o to požiadal kapucínsky kňaz brat Emiliano, ktorý sa venuje privádzaniu ľudí k duchovnému tichu. Ikona je umiestnená v kapucínskom kláštore v talianskom meste Penne.

**Jej kópia bola v roku 2015 darovaná pápežovi Františkovi. Ikona oslovila pápeža natoľko, že ju necháva zavesiť vedľa hlavného vchodu do Apoštolského paláca, ktorým prechádza každý, kto ho chce navštíviť.** O rok neskôr pápež požehnáva pôvodnú ikonu Panny Márie, Matky ticha, a na zadnú stranu dáva napísať zlatým perom: **„Neubližuj nikomu svojimi ústami“**.

**V tichu sa rodia pravdivé slová.**

Duchovnosť ticha sa dá najlepšie zhrnúť s pomocou „jedného veľmi múdreho dievčaťa“, ktoré sa príznačne volá Sofia a ktoré povedalo svojej matke: „*Ak nás Panna Mária žiada, aby sme boli ticho, je to preto, že nám jej Syn chce niečo povedať.*“

**Ticho, prosím, hovorí ticho.**

Ticho živí modlitbu a našu svätosť. Umožňuje nám počúvať Boha a žiť s Bohom. Na ceste k tichu nám môže pomôcť Panna Mária. Čas modlitby v nás obnoví milosti ticha a pokoja. Prosme našu Matku, aby vniesla do nášho života ticho. **Hľadať radosť v tichu je vzácny dar.**

Je tu aj náročnejšia forma ticha. Skúsme ju však uskutočňovať (prečíta ďalší moderátor):

1. Byť ticho vtedy, keď pociťujeme hnev.

2. Byť ticho vtedy, keď by sme radi hovorili o chybách iných.

**3. Byť ticho vtedy, keď nám oponujú a odporujú.**

**Nech nám Panna Mária, Matka ticha, pripomenie, kam skutočne patríme:** **nechať sa prijať Bohom v modlitbe ako dieťa.**



**Mariánska pieseň podľa výberu, gitara a sólo alebo zbor**

**Zákaz lamentovania**

Pápež František je známy svojím pozitívnym prístupom k životu i k ľuďom a snaží sa k tomu inšpirovať aj ostatných. Na dverách jeho príbytku v Dome sv. Marty vo Vatikáne sa nachádza tabuľka so špeciálnym upozornením. Nadpis zakazuje bedákanie.

Pápež často povzbudzuje ľudí ktomu, aby neprepadali beznádeji či smútku a vyzýva ich k radostnému prežívaniu života.

Aj tabuľka, ktorú má pri vstupe do apartmánu, vyjadruje tento jeho životný postoj a zakazuje zbytočné bedákanie a sťažovanie sa.

Takto vyzerá nápis na jeho tabuľke preložený do slovenčiny:



Tabuľku pápežovi Františkovi venoval taliansky psychológ Salvo Noe a pápež ju s úsmevom prijal - informoval blog Vatican Insider. „Dám si ju na dvere svojej pracovne, kde prijímam návštevníkov,“ dodal.

**Pápeža Františka neopúšťa humor a radosť ani v modlitbe, humorne sa modlí modlitbu Tomáša Morusa:**

**MODLITBA TOMÁŠA MORUSA**

Daj mi, Pane, dobré trávenie a k tomu niečo na zjedenie.

Daj mi, Pane, zdravé telo a vôľu starať sa oň čo najlepšie.

Daj mi, Pane, jednoduchú dušu, ktorá vie oceniť čistotu a krásu a nezľakne sa, keď vidí zlo, ale obracia všetko na dobro.

Daj mi myseľ, ktorá sa nenudí, ktorá nefňuká a nevzdychá.

Nenechaj má robiť si starosti nad maličkosťou, ktorá sa volá „ja“.

Daj mi, Pane, zmysel pre humor a milosť chápať vtip,

nech sa môj život šťastným stane a rozdáva šťastie ostatným. Amen*.*

**Pieseň, gitara, sólo alebo zbor**

**Na záver modlitba za Slovensko a Svätého Otca**

MODLITBA ZA SLOVENSKO A PÁPEŽA FRANTIŠKA

Pane Ježišu, ďakujeme za nášho Svätého Otca, pápeža Františka. Ďakujeme ti za to, že si mu vnukol, aby prišiel na Slovensko a povzbudil nás vo viere, nádeji a láske.

Prosíme ťa, na príhovor Panny Márie i všetkých svätých, o plnosť milostí pre jeho život a o odvahu, aby svedčil o tebe všade, kam prichádza.

Aby sa jeho otcovské požehnanie rozlialo na každého z nás a premieňalo naše životy. Prihováraj sa k nám skrze jeho slovo, aby sme čoraz viac spoznávali a prežívali Božiu lásku, radosť a milosrdenstvo.

Daj, aby sme mali odvahu odpúšťať a milovať všade tam, kam nás posielaš.

Nech nás posolstvo jeho návštevy znova otvorí pre život podľa evanjelia, aby sme sa čoraz viac podobali tebe a aby tvoje kráľovstvo bolo živé v našich farnostiach, spoločenstvách a rodinách.

Amen.

*Na záver, ak je to možné, požiadajte svojho kňaza o požehnanie…*

*Pripravili: Pápežské misijné diela na Slovensku*

*Spracovali: Alžbeta Kanalíková, Ivan Kňaze*

*Dajte nám vedieť, ako ste akadémiu pripravili. Budeme radi, ak nám pošlete fotografie.*